ปปช.สู้เต็มที่ฎีกาคดีชินฯ เลี่ยงภาษีหุ้น
ป.ป.ช. เดินหน้าสู้ถึงฎีกาคดีตระกูลชินวัตรเลี่ยงภาษี
26 ส.ค. 2554

ป.ป.ช. เดินหน้าสู้ถึงฎีกาคดีตระกูลชินวัตรเลี่ยงภาษี
นายกล้านรงค์ จันทิก กรรมการป้องกันและปราบปรามการทุจริตแห่งชาติ (ป.ป.ช.) กล่าวว่า ป.ป.ช.จะหารือกับอัยการสูงสุดเพื่อยื่นฟ้องศาลฎีกาคดีนายบรรณพจน์ ดามาพงศ์ คุณหญิงพจมาน ณ ป้อมเพชร และนางกาญจนาภา หงษ์เหิน ที่จงใจหลีกเลี่ยงการเสียภาษีและการแจ้งข้อมูลเท็จ 546 ล้านบาท หลังจากที่ศาลอุทธรณ์ยกฟ้องคุณหญิงพจมานและนางกาญจนาภา และลดโทษจำคุกนายบรรณพจน์จาก 3 ปี เหลือ 2 ปี โทษจำคุกให้รอลงอาญา
นายกล้านรงค์ กล่าวว่า คดีดังกล่าวทางคณะกรรมการตรวจสอบการกระทำที่ก่อให้เกิดความเสียหายแก่รัฐ (คตส.) เป็นคนส่งเรื่องให้อัยการฟ้อง ซึ่ง ป.ป.ช.ต้องรับเรื่องดำเนินการต่อจาก คตส.ให้ถึงที่สิ้นสุด โดยในการประชุมคณะกรรมการ ป.ป.ช. ครั้งต่อไปจะหารือกันในเรื่องนี้ เพื่อให้สามารถยื่นศาลฎีกาได้ทันตามกำหนด
นายธนพิชญ์ มูลพฤกษ์ อธิบดีอัยการคดีพิเศษ เปิดเผยว่า อัยการต้องตรวจรายละเอียดของคำพิพากษาของศาลอุทธรณ์ในคดีเลี่ยงภาษีหุ้นบริษัท ชินคอร์ปที่ยกฟ้องคุณหญิงพจมาน จึงจะพิจารณาว่าจะยื่นฎีกาคดีหรือไม่ โดยอัยการมีเวลา 30 วันในการยื่นฎีกา แต่หากไม่ทันก็ต้องยื่นคำร้องขออนุญาตศาลขยายเวลาออกไป
แหล่งข่าวกระทรวงการคลัง เปิดเผยว่า กรมสรรพากรยังไม่ได้รายงานให้ทราบว่าผู้บริหารกรมสรรพากรคนไหนต้องรับผิดชอบการเก็บภาษีจากกรณีดังกล่าว